Komisijos Reglamentas (EB) Nr. 2272/2003
2003 m. gruodžio 22 d.
atidarantis tam tikrų Turkijos kilmės prekių importo į Europos bendriją tarifines kvotas 2004 m.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms [1], su paskutiniais pakeitimais, padarytais Reglamentu (EB) Nr. 2580/2000 [2], ypač jo 7 straipsnio 2 dalį,
atsižvelgdama į 1997 m. balandžio 29 d. EB-Turkijos Asociacijos tarybos sprendimą Nr. 1/97, nustatantį tvarką, taikomą tam tikroms iš perdirbtų žemės ūkio produktų pagamintoms prekėms [3], ypač į jo straipsnį,
kadangi:
(1) Siekiant skatinti prekybos vystymąsi ir atsižvelgiant į Muitų sąjungos tikslus, EB-Turkijos Asociacijos tarybos sprendime Nr. 1/97 nustatytas kai kurių tešlos gaminių importo į Bendriją iš Turkijos metinės tarifinės kvotos dydis. Ši kvota turėtų būti atidaryta 2004 m., o galimybė ja pasinaudoti turėtų būti suteikta pateikus A.TR judėjimo sertifikatą, numatytą 2001 m. kovo 28 d. EB-Turkijos Muitinių bendradarbiavimo komiteto sprendime Nr. 1/2001, iš dalies pakeičiančiame Sprendimą Nr. 1/96, nustatantį išsamias EB-Turkijos Asociacijos tarybos sprendimo Nr. 1/95 taikymo taisykles [4].
(2) 1993 m. liepos 2 d. Komisijos reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitų kodeksą [5] Reglamentas su paskutiniais pakeitimais, padarytais Reglamentu (EB) Nr. 1335/2003 [6], įgyvendinimo nuostatas, nustato tarifinių kvotų taikymo taisykles. Tikslinga nustatyti, kad šiuo reglamentu įvedamos tarifinės kvotos turi būti taikomos vadovaujantis tomis taisyklėmis.
(3) Šiame reglamente numatytos priemonės atitinka Horizontaliųjų klausimų verslo vadybos komiteto nuomonę dėl prekybos I priede neišvardintais perdirbtais žemės ūkio produktais nuomonę,
PRIĖMĖ ŠĮ REGLAMENTĄ:
1 straipsnis
Nuo 2004 m. sausio 1 d. iki gruodžio 31 d. atidaroma priede paminėtų prekių importo iš Turkijos šiame priede nurodyta Bendrijos tarifinė kvota.
Galimybė pasinaudoti šia kvota turėtų būti suteikta pateikus A.TR judėjimo sertifikatą pagal EB-Turkijos muitinių bendradarbiavimo komiteto sprendimą Nr. 1/2001.
2 straipsnis
Komisija taiko 1 straipsnyje paminėtą Bendrijos tarifinę kvotą, vadovaudamasi Reglamento (EEB) Nr. 2454/93 308a, 308b ir 308c straipsniais.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2004 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 22 d.